«Щиху цIыкIум» ирегъэблагъэ
Май куейм щыIэ «Щиху цIыкIу» сабий лагерым и бжэхэр яхузэIуихащ абы зыщыгъэпсэхуну япэ гупым. АбыкIэ хъыбар дигъэщIащ щIыпIэ пресс-IуэхущIапIэм и лэжьакIуэ Юрченкэ Наталье.
Зыгъэпсэхугъэ лъэхъэнэр къызэрызэIуахым хуэгъэпса гуфIэгъуэ зэIущIэ щекIуэкIащ лагерым. Абы и утышхуэм екIуу щеувэкIа сабий гупиплIым, абыхэм я гъэсакIуэхэмрэ пашэхэмрэ ехъуэхъуну «Щиху цIыкIум» къахуеблэгъат щIыпIэ администрацэм и Iэтащхьэм и къуэдзэ Полиенкэ Ольгэ, егъэджэныгъэмкIэ куей IэнатIэм, курыт школхэм я лIыкIуэхэр. Псалъэ гуапэ куэд цIыкIухэм яжриIащ лагерым и унафэщI Головатовэ Людмилэ. IуэхущIапIэм и псэу зэрыщытыр кърагъэкIыу, цIыкIухэм абы иратащ тхылъымпIэм къыхэщIыкIа гушхуэ. Апхуэдэ тыгъэ хьэлэмэтхэр хуащIащ лагерым и медицинэ лэжьакIуэхэм, пщафIэхэм, гупхэм я пашэхэмрэ гъэсакIуэхэмрэ.
Гъунэгъу щIыпIэхэм щыIэ сабийхэр я ныбжьэгъу хъун папщIэ, «Щиху цIыкIум» мы гъэм кърагъэблэгъащ Прохладнэ, Тэрч куейхэм щыпсэу сабийхэри. Абыхэм зэгъусэу загъэпсэхунущ, я нэгу зрагъэужьынущ. Тэрч щIыналъэм къикIа «НыбжьыщIэ» сабий гупым хэтщ Дей спорт школым и гъэсэн цIыкIухэр. Абыхэм я гъэсакIуэ Къазий Сергей зэрыжиIэмкIэ, сабийхэр куэд щIауэ щIэхъуэпсырт зи хъыбарыфI куэд зэхах «Щиху цIыкIу» лагерым щыIэну. Иджы абыхэм я хъуэпсапIэр нахуапIэ хъуащ икIи гукъыдэжышхуэ яIэу загъэпсэхунущ.
Прохладнэ куейм къикIахэми ягурэ я псэрэ щагъэтIылъащ «Щиху цIыкIум». Омельченкэ Назар зэрыжиIэмкIэ, абы ныбжьэгъухэр къыщигъуэтакIэщ лагерым, зыгъэпсэхупIэм ихъуреягъкIэ узыIуплъэ щIыуэпсри, цIыкIухэри, гъэсакIуэхэри — псори игу ирохь. Абы и псалъэм пищэу Зайцев Олеги жеIэ щхъуантIагъэм къыхэплъ, краскэ щхъуэкIэплъыкIэхэмкIэ зэхэлыкIа я псэупIэ унэ цIыкIухэр гунэс зэрыщыхъуар, абыхэм ущIэсыну зэрытыншыр.
«Щиху цIыкIум» и япэ лэжьэгъуэ махуэр концерт гъэщIэгъуэнкIэ ягъэдэ- хащ «Урысей» ЩэнхабзэмкIэ куей унэм и лэжьакIуэхэм. Абыхэм уэрэдхэр жаIащ, лъэпкъ къафэ зэмылIэужьыгъуэхэр ягъэзэщIащ.
ТАМБИЙ Линэ.
